Mapon

AS Mapon ir Latvijas uzņēmums, kas izstrādā un pārvalda GPS izsekošanas un autoparka pārvaldības platformu.
Uzņēmums darbību sāka 2006. gadā. Mapon lielākie kapitāldaļu turētāji ir AS Draugiem Group (45,25 %) un AS Pirmdiena (45,25 %)., un patiesais labuma guvējs ir Agris Tamanis. Mapon ir otrs lielākais Draugiem Group grupas uzņēmums (pēc Printful).

Uzņēmums izstrādā dažādus telemātikas risinājumus loģistikas un kravu pārvadājumu, būvniecības, lauksaimniecības, kurjerpakalpojumu, pasažieru pārvadājumu u.c. komerctransporta nozaru uzņēmumu vajadzībām. Globāli Mapon izseko vairāk nekā 165 000 transporta vienību. Mapon biroji atrodas Rīgā, Tallinā, Helsinkos, Barselonā un Orhūsā (Dānijā), un tā pakalpojumi ir pieejami vairāk nekā 50 valstīs.
Mapon ir viens no vadošajiem autoparka pārvaldības un aktīvu izsekošanas risinājumu sniedzējiem Ziemeļeiropā. Uzņēmumam ir vairāk nekā 30 tūkstoši klientu un plašs partneru tīkls sešos kontinentos. Mapon komandā visā pasaulē strādā 180 darbinieki.

 Vēsture 
Uzņēmums tika dibināts 2006. gada 6. februārī ar nosaukumu SIA "Labo ideju darbnīca".
2009. gada 6. jūlijā tas tika pārdēvēts par SIA "Izseko".

2011. gada 28. novembrī uzņēmums ieguva nosaukumu SIA Mapon.
2017. gadā Mapon atvēra filiāli Barselonā, Spānijā.
2018. gada 14. novembrī Igaunijā tika dibināts meitas uzņēmums Mapon Estonia OÜ.
2019. gada februārī SIA Mapon iegādājās Somijas uzņēmumu Mapon Finland Oy, kas Somijas tirgū darbojās ar Mapon zīmolu.

2020. gada 18. septembrī uzņēmuma dalībnieki nolēma sabiedrību ar ierobežotu atbildību pārveidot par akciju sabiedrību. 2021. gada 12. aprīlī tas tika pārreģistrēts par AS Mapon.
2021. gadā Mapon iegādājās partnera TrackingMap klientu portfeli Lietuvā.
2022. gada 12. septembrī tika paziņots, ka Mapon par 500 tūkstošiem eiro ir iegādājies Dānijas uzņēmumu Danfleet, kas Dānijas tirgū piedāvāja Mapon pakalpojumus.
2023. gada jūnijā Mapon noslēdza darījumu, lai iegādātos 100 % uzņēmuma CarCops akciju un tā plašo klientu portfeli Igaunijā.

2024. gada gada martā Mapon izlaida obligācijas un piesaistīja 3 miljonus eiro uzņēmumu iegādes darījumu finansēšanai.
2024. gada 3. jūnijā AS Mapon iegādājās Lietuvas uzņēmumu UAB Trackon Fleet Management, kas piedāvā autoparka pārvaldības un GPS sekošanas risinājumus. UAB Trackon Fleet Management bija dibināts 2024. gada 14. maijā kā UAB Trackon kapitāldaļu turētājs. Trackon kopš 2021. gada bija pats pirmais Mapon eksporta partneris. 2024. gada 21. augustā UAB Trackon Fleet Management nosaukumu mainīja uz UAB Mapon Lithuania.

2025. gada 10. februārī Mapon iegādājās Zviedrijas pilsētā Lundā bāzēto autoparka pārvaldības risinājumu uzņēmumu Interkom AB.
2025. gada 6. novembrī Mapon paziņoja, ka ir iegādājies Īrijas autoparka pārvaldības risinājumu uzņēmumi Envirokind Limited (darbojas ar zīmolu Fleet DATA).

 Izstrādātie risinājumi 
 GPS izsekošana
 Braukšanas analīze
 Maršrutu plānošana
 Temperatūras uzraudzība
 Degvielas lietojuma kontrole
 Transportlīdzekļu pārbaudes
 Autoparka uzturēšana
 Attālināta tahogrāfa failu lejupielāde
 Transportlīdzekļu koplietošana
 Video monitorings ar tiešraides, notikumu un arhīva funkciju

 Atzinības 
2019. gadā Mapon ieguva trešo vietu Latvijas Investīciju un attīstības aģentūras rīkotajā konkursā “Eksporta un inovācijas balva 2019” mazo komercsabiedrību kategorijā.

 Atsauces 

 Ārējās saites 
 Mapon

Kategorija:Latvijas uzņēmumi
Kategorija:Draugiem Group